બિજીંગ- ચીને જણાવ્યું છે કે, ભારત અને પાકિસ્તાન વચ્ચે સંબંધોમાં તણાવ દૂર કરવા તે મહત્વપૂર્ણ ભૂમિકા ભજવવા માટે તૈયાર છે. ચીને ભારતના વડાપ્રધાન નરેન્દ્ર મોદી અને તેમના પાકિસ્તાની સમકક્ષ ઈમરાન ખાન દ્વારા દ્વિપક્ષીય સંબંધો સુધારવા માટેનાં નિવેદનની પ્રશંસા પણ કરી હતી. ચીનના વિદેશ મંત્રાલયના પ્રવક્તા લુ કાંગે જણાવ્યું હતું કે, પ્રાદેશિક શાંતિ, સ્થિરતા અને સમૃદ્ધિ માટે ભારત અને પાકિસ્તાન વચ્ચેના દ્વિપક્ષીય સંબંધોમાં સુધાર અને વિકાસ જરુરી છે. વધુમાં લુ કાંગે એમ પણ જણાવ્યું કે, ‘અમે આ સાથે જોડાયેલા અહેવાલ જોયાં છે અને અમે ભારતના વડાપ્રધાન નરેન્દ્ર મોદી અને પાકિસ્તાનના નેતા દ્વારા દ્વિપક્ષીય સંબંધો વિશે કરવામાં આવેલા સકારાત્મક નિવેદનનું સ્વાગત કરીએ છીએ’.